Medarbejderne i Jammerbugt Kommune skal enten være nytestede eller vaccinerede for at møde ind på arbejde. I hvert fald er der nu krav om, at de kan fremvise et gyldigt coronapas. Og det er at gå et skridt længere end KL’s anbefalinger. De lød på, at kravet kun skulle gælde ansatte med borgerkontakt. - Det er fordi, smitten har været stigende, og så har vi også ønsket at sende et klart signal til borgere og virksomheden, der er i fysisk kontakt med os, forklarer kommunaldirektør Holger Spangsberg. Skal skabe tryghed Ønsket om at brede kravet om coronapas ud til alle medarbejdere kommer fra kommunens øverste samarbejdsudvalg og krisestab. - Det er for at gøre det så trygt som muligt for vores medarbejdere, siger kommunaldirektøren. Det bliver den nærmeste leder, der står for at kontrollere passene. Men der kommer ikke til at stå en corona-vagt ved hovedindgangen, lyder det. Det er nemlig en tillidsbaseret ordning, hvor medarbejdere kan blive udtaget til en stikprøve. I hvor stort omgang, stikprøverne bliver taget, er dog uklart. - Jeg har tillid til, at de enkelte ledere har en fornemmelse af, hvor stort behovet er, siger Holger Spangsberg. Ikke stor forskel Kommunaldirektøren mener ikke, at kravet vil gøre den store forskel i hverdagen for medarbejderne. - Langt de fleste har en enkelt vaccination eller også er de immune. Vi har heldivgvis en høj vaccinationsrate i Jammerbugt og Nordjylland generelt, siger han og fortsætter: - Og alle vores medarbejdere på skole og seniorområdet er allerede omfattet af tilbud om test på arbejdspladsen op til flere gange ugentligt. Holger Spangsberg har alligevel været spændt på, hvordan medarbejderne og de faglige organisationer ville reagere på kravet. Men indtil videre har der ikke været problemer, lyder det. - Heldigvis har der kun været positive og opbakkende tilbagemeldinger fra medarbejderne, både i mails og når jeg har mødt dem, siger han. Bliver sendt til test Hvis man som kommunalt ansat ikke overholder kravet om coronapas, er sanktionerne forholdsvis milde. Skulle en af medarbejderne blive taget i en stikprøvetest uden et gyldigt coronapas, bliver vedkommende blot sendt afsted til test. - Og så kan man komme tilbage på arbejde, hvis den er negativ, siger Holger Spangsberg.

Referat:
3.000 medarbejdere i Jammerbugt Kommune skal kunne fremvise coronapas fra mandag morgen.